## Pravilnik o potpori pri opskrbi redovnih polaznika odgojno-obrazovnih ustanova mlijekom i mliječnim proizvodima

### NN 78/2011 (8.7.2011.), Pravilnik o potpori pri opskrbi redovnih polaznika odgojno-obrazovnih ustanova mlijekom i mliječnim proizvodima

MINISTARSTVO POLJOPRIVREDE, RIBARSTVA I RURALNOG RAZVOJA

1654

Na temelju članka 15. stavka 2. alineja 6. Zakona o uređenju tržišta poljoprivrednih proizvoda (»Narodne novine« br. 149/09 i 22/11) ministar poljoprivrede, ribarstva i ruralnog razvoja donosi

PRAVILNIK

O POTPORI PRI OPSKRBI REDOVNIH POLAZNIKA ODGOJNO-OBRAZOVNIH USTANOVA MLIJEKOM I MLIJEČNIM PROIZVODIMA

UVODNE ODREDBE

Članak 1.

(1) Ovim Pravilnikom određuju se uvjeti i način provedbe mjere potpore pri opskrbi redovnih polaznika odgojno-obrazovnih ustanova mlijekom i mliječnim proizvodima (u daljnjem tekstu: školsko mlijeko) u Republici Hrvatskoj.

(2) Provedba mjere potpore školskom mlijeku podrazumijeva određivanje količine mlijeka i mliječnih proizvoda prihvatljivih za potporu, iznosa potpore, izbor subjekata koji mogu ostvariti pravo na potporu, njihova prava i obveze, kontrolu provedbe i mjere u slučaju nepravilnosti do kojih može doći u provedbi ove mjere.

(3) Nadležno tijelo za provedbu mjere potpore školskom mlijeku je Agencija za plaćanja u poljoprivredi, ribarstvu i ruralnom razvoju (u daljnjem tekstu: APPRRR).

Članak 2.

Korisnici

Korisnici potpore školskom mlijeku jesu redovni polaznici (u daljnjem tekstu: korisnici) u sljedećim tipovima odgojno-obrazovnih ustanova: dječjim vrtićima, osnovnim i srednjim školama, odobrenima od strane ministarstva nadležnog za obrazovanje.

Članak 3.

Prihvatljivi proizvodi

(1) Potpora školskom mlijeku (u daljnjem tekstu: potpora) može biti isplaćena za mlijeko i mliječne proizvode navedene u Prilogu I ovoga Pravilnika, koji su obuhvaćeni tarifnim oznakama: 0401, 0403, 0404 90, 0406 i 2202 90.

(2) Potpora se može odobriti samo za one proizvode koji udovoljavaju uvjetima propisanima Pravilnikom o higijeni hrane (»Narodne novine« br. 99/07, 27/08 i 118/09) i Pravilnikom o higijeni hrane životinjskog podrijetla (»Narodne novine« br. 99/07, 28/10 i 45/11).

Članak 4.

Iznos potpore

(1) Potpora za školsko mlijeko iz Priloga I, Kategorija I ovoga Pravilnika iznosi 18,15 €/100 kg mlijeka izraženo u kunama po srednjem tečaju Hrvatske narodne banke prvog dana u svakom mjesecu u kojem su proizvodi isporučeni. Iznos potpore za druge mliječne proizvode, navedene u Prilogu II. ovoga Pravilnika, određuje se na temelju udjela mlijeka u pojedinom proizvodu.

(2) Ukoliko su isporučene količine školskog mlijeka izražene u litrama, za konverziju u kilograme koristi se koeficijent 1,03.

(3) Jedinice lokalne i područne (regionalne) samouprave mogu odobriti dodatnu potporu pri opskrbi korisnika školskim mlijekom u skladu s odredbama ovoga Pravilnika.

Članak 5.

Maksimalno poticane količine

(1) Potpora se može odobriti za najviše 0,25 litara mlijeka ili ekvivalenta mlijeka po korisniku dnevno. Maksimalna količina školskog mlijeka za koju se može ostvariti potpora ne smije biti veća od količine koja se dobije na temelju podataka o ukupnom broju nastavnih dana i broju korisnika tijekom jedne nastavne godine te dozvoljene dnevne količine mlijeka odnosno drugog mliječnog proizvoda, korigiranog ekvivalentom iz stavka 2. ovoga članka.

(2) Pri utvrđivanju maksimalne količine školskog mlijeka u slučaju korištenja proizvoda iz Priloga I, Kategorije II do IV ovoga Pravilnika koristit će se slijedeći ekvivalenti:

– kategorija II: 100 kg = 90 kg mlijeka;

– kategorija III: 100 kg = 300 kg mlijeka;

– kategorija IV: 100 kg = 765 kg mlijeka.

(3) Korisnici mogu koristiti školsko mlijeko samo tijekom nastavnih dana. Ministarstvo nadležno za obrazovanje obavijestit će APPRRR o ukupnom broju nastavnih dana tijekom jedne nastavne godine.

(4) Za toplinski obrađeno mlijeko upotrijebljeno u pripremi obroka za korisnike ne može se ostvariti pravo na potporu. Zagrijavanje školskog mlijeka iz Priloga I, Kategorije I, potkategorija A i B ovoga Pravilnika ne smatra se toplinskom obradom mlijeka.

Članak 6.

Odobravanje podnositelja zahtjeva

(1) Podnositelj zahtjeva za dodjelu potpore (u daljnjem tekstu: podnositelj) mora biti odobren od strane APPRRR.

(2) APPRRR će izdati odobrenje iz stavka 1. ovoga članka ukoliko je podnositelj zahtjeva:

– odgojno-obrazovna ustanova,

– isporučitelj školskog mlijeka ili

– organizacija koja je osnovana isključivo u svrhu opskrbe korisnika školskim mlijekom i djeluje u ime jedne ili više odgojno-obrazovnih ustanova.

(3) Zahtjev za odobravanje podnosi se APPRRR na Obrascu iz Priloga III ovoga Pravilnika. Zahtjevu se prilaže pisana izjava kojom se podnositelj zahtjeva obvezuje da će:

– koristiti proizvode iz Priloga I ovoga Pravilnika samo za potrošnju korisnika sukladno ovom Pravilniku;

– vratiti iznos neopravdano isplaćene potpore ukoliko APPRRR utvrdi da proizvodi nisu bili isporučeni korisnicima ili da je potpora plaćena za količine veće od navedenih u članku 5. ovoga Pravilnika;

– omogućiti APPRRR na njezin zahtjev uvid u prateću dokumentaciju;

– omogućiti APPRRR da izvrši administrativnu provjeru i kontrolu na terenu.

Članak 7.

Privremeno ili trajno oduzimanje odobrenja

(1) Ukoliko APPRRR utvrdi da podnositelj više ne ispunjava uvjete iz članka 6. ovoga Pravilnika ili bilo koju drugu obvezu propisanu ovim Pravilnikom, podnositelju će se odobrenje oduzeti privremeno, na rok od jednog do dvanaest mjeseci, ovisno o težini nepravilnosti ili trajno.

(2) Ova mjera neće se poduzeti u slučaju više sile ili ukoliko APPRRR utvrdi da nepravilnost nije počinjena namjerno, iz nemara ili je ona od manje važnosti.

(3) Oduzeto odobrenje APPRRR može obnoviti. Zahtjev za ponovno odobravanje podnosi se na Obrascu iz Priloga IV ovoga Pravilnika.

Članak 8.

Zahtjev za isplatu potpore

(1) Zahtjev za isplatu potpore (u daljnjem tekstu: zahtjev) podnosi se za školsko mlijeko isporučeno tijekom obračunskog razdoblja koje traje tri mjeseca.

(2) Zahtjev se podnosi APPRRR na Obrascu iz Priloga V ovoga Pravilnika kojem se prilaže pripadajuća dokumentacija navedena u tom Obrascu.

(3) Zahtjev se podnosi najkasnije tri mjeseca od dana završetka obračunskog razdoblja.

(4) Ukoliko se zahtjev ne podnese u roku iz stavka 3. ovoga članka, iznos potpore:

– se umanjuje za 5%, ukoliko je prekoračenje do mjesec dana,

– se umanjuje za 10%, ukoliko je prekoračenje duže od mjesec dana i kraće od dva mjeseca,

– ne isplaćuje se, ukoliko je prekoračenje duže od dva mjeseca.

Članak 9.

Isplata potpore

APPRRR će podnositelju isplatiti potporu u roku od tri mjeseca od dana podnošenja ispravno ispunjenog zahtjeva sukladno članku 8. ovoga Pravilnika.

Članak 10.

Isplata predujma

(1) APPRRR može podnositelju isplatiti predujam potpore. Predujam potpore ne može biti veći od iznosa potpore koji bi podnositelj mogao ostvariti tijekom jednog obračunskog razdoblja.

(2) Zahtjev za isplatu predujma iz stavka 1. ovoga članka podnosi se APPRRR na Obrascu iz Priloga VI ovoga Pravilnika kojem se prilaže bankovna garancija u vrijednosti od 110% iznosa predujma potpore.

(3) Podnositelj je u svrhu završnog obračuna obvezan APPRRR dostaviti zahtjev sukladno članku 8. ovoga Pravilnika.

Članak 11.

Podnositelj je dužan korisnicima umanjiti cijenu isporučenog školskog mlijeka za iznos potpore po svim izvorima financiranja.

Članak 12.

Kontrola provedbe i mjere u slučaju nepravilnosti

(1) Kontrola provedbe mjere potpore školskom mlijeku uključuje administrativnu provjeru zahtjeva i kontrolu na terenu.

(2) Administrativna provjera iz stavka 1. ovoga članka provodi se nad svim zahtjevima i uključuje provjeru priložene dokumentacije, ispravnost podnesenog zahtjeva te provjeru usklađenosti isporučenih količina školskog mlijeka s maksimalnom dopuštenom količinom sukladno članku 5. ovoga Pravilnika.

(3) Kontrolom na terenu provjerava se:

– ispunjavanje odredbe članka 11. ovoga Pravilnika,

– pripadajuća dokumentacija uključujući financijsku dokumentaciju kao što su fakture o kupnji i prodaji i bankovni izvodi,

– upotreba školskog mlijeka sukladno ovom Pravilniku.

(4) Ukupan broj izvršenih kontrola na terenu za svako pojedino razdoblje, koje počinje od 1. kolovoza i traje do 31. srpnja sljedeće godine (u daljnjem tekstu: razdoblje), obuhvatit će najmanje 5% podnositelja. Ukoliko je broj podnositelja manji od sto, kontrola na terenu će se provesti kod pet slučajno odabranih podnositelja. Ukoliko je broj podnositelja manji od pet, kontrolom će se obuhvatiti svi podnositelji.

(5) Ukupan broj izvršenih kontrola na terenu za svako pojedino razdoblje obuhvatit će najmanje 5% iznosa potpore isplaćene na nacionalnoj razini.

(6) Kontrole na terenu provode se tijekom cijelog razdoblja i pokrivaju razdoblje od najmanje prethodnih 12 mjeseci.

(7) APPRRR će odabrati podnositelje kod kojih će se obaviti kontrola na terenu na temelju analize rizika, uzimajući u obzir različita zemljopisna područja. Analiza rizika uzet će u obzir iznos potpore i tip podnositelja zahtjeva sukladno članku 6. stavku 2. ovoga Pravilnika te učestalost grešaka i nalaza kontrola obavljenih u prošlim razdobljima.

(8) U slučaju kada zahtjev podnese podnositelj iz članka 6., stavak 2., alineja 2. i 3., kontrola na terenu kod podnositelja dopunit će se kontrolom na terenu kod najmanje dvije odgojno-obrazovne ustanove ili kod najmanje 1% odgojno-obrazovnih ustanova navedenih na popisu dostavljenom od strane podnositelja, ovisno što je veće.

(9) APPRRR će sastaviti izvješće za svaku izvršenu kontrolu na terenu. Izvješće će detaljno opisati sve kontrolirane stavke. Izvješće je podijeljeno na sljedeće dijelove:

(a) opći dio koji sadrži najmanje sljedeće podatke:

– plan kontrole, razdoblje pokriveno kontrolom, kontrolirani zahtjevi, količine školskog mlijeka za koje je isplaćena potpora i isplaćeni iznosi sredstava,

– prisutne odgovorne osobe;

(b) dio koji pojedinačno opisuje obavljene kontrole i koji najmanje sadrži sljedeće podatke:

– popis pregledanih dokumenata,

– prirodu i opseg obavljenih kontrola,

– primjedbe i nalaze.

(10) Na povrat neopravdano isplaćenih sredstava odgovarajuće se primjenjuju odredbe Zakona o državnoj potpori poljoprivredi i ruralnom razvoju (»Narodne novine« br. 92/10).

(11) U slučaju kada se utvrdi da je iznos naveden u zahtjevu veći od ostvarenog prava, podnositelj zahtjeva je dužan izvršiti povrat neopravdano isplaćenih sredstava sukladno stavku 10. ovoga članka te platiti iznos jednak razlici između prvotno isplaćenog iznosa i iznosa na koji podnositelj zahtjeva ostvaruje pravo.

Članak 13.

Plakat o školskom mlijeku

Odgojno-obrazovne ustanove koje provode mjeru potpore školskom mlijeku sukladno ovome Pravilniku, dužne su izraditi ili dati izraditi plakat u skladu s minimalnim zahtjevima navedenima u Prilogu VII ovoga Pravilnika, koji će istaknuti na vidljivom mjestu na glavnom ulazu u ustanovu.

Članak 14.

Izvješćivanje

(1) APPRRR je obvezna Ministarstvu poljoprivrede, ribarstva i ruralnog razvoja jednom godišnje do 1. rujna za prethodno razdoblje dostaviti zbirno izvješće o provedbi mjere potpore školskom mlijeku.

(2) APPRRR je obvezna Europskoj komisiji (u daljnjem tekstu: Komisija) do 30. studenoga za prethodno razdoblje od 1. kolovoza do 31. srpnja dostaviti zbirno izvješće o broju podnositelja zahtjeva i odgojno-obrazovnih ustanova koji su sudjelovali u provedbi mjere, broju izvršenih kontrola na terenu i rezultatima izvršenih kontrola.

(3) APPRRR je obvezna Komisiji do 31. siječnja za prethodno razdoblje od 1. kolovoza do 31. srpnja dostaviti najmanje sljedeće podatke koji se odnose na:

– količine mlijeka i mliječnih proizvoda podijeljenih u kategorije i potkategorije iz Priloga I ovoga Pravilnika za koje je isplaćena potpora tijekom prethodnog razdoblja kao i maksimalnu dopuštenu količinu i njezin izračun,

– procijenjeni broj korisnika koji sudjeluju u provedbi mjere potpore školskom mlijeku.

PRIJELAZNE I ZAVRŠNE ODREDBE

Članak 15.

Prilozi od I do VII tiskani su uz ovaj Pravilnik i čine njegov sastavni dio.

Članak 16.

Do dana pristupanja Republike Hrvatske u članstvo Europske unije korisnici potpore školskom mlijeku mogu biti samo redovni polaznici osnovnih škola.

Članak 17.

Ovaj Pravilnik objavit će se u »Narodnim novinama«, a stupa na snagu 1. siječnja 2012. godine, osim članka 14., stavaka 2. i 3. koji stupaju na snagu danom pristupanja Republike Hrvatske u članstvo Europske unije.

Klasa: 011-02/11-01/17
Urbroj: 525-02-1-0726/11-11
Zagreb, 5. srpnja 2011.

Potpredsjednik Vlade
Republike Hrvatske i ministar poljoprivrede, ribarstva i ruralnog razvoja
Petar Čobanković, v. r.

PRILOG I

POPIS PROIZVODA PRIHVATLJIVIH ZA POTPORU

Kategorija I.

POTKATEGORIJA A: toplinski obrađeno mlijeko;

POTKATEGORIJA B: toplinski obrađeno mlijeko s čokoladom, voćnim sokom([[1]](#footnote-29081-1)) ili aromatizirano, čiji maseni udio mlijeka navedenog pod potkategorijom (a) iznosi najmanje 90% i koje sadrži najviše 7% dodanog šećera([[2]](#footnote-29081-2)) i/ili meda;

POTKATEGORIJA C: fermentirani mliječni proizvodi sa ili bez voćnog soka(1), aromatizirani ili nearomatizirani, čiji maseni udio mlijeka navedenog pod potkategorijom (a) iznosi najmanje 90% i koji sadrže najviše 7% dodanog šećera(2) i/ili meda.

Kategorija II.

Aromatizirani ili nearomatizirani, fermentirani ili nefermentirani mliječni proizvodi s voćem([[3]](#footnote-29081-3)), čiji maseni udio mlijeka navedenog pod Kategorijom I. potkategorija (a) iznosi najmanje 75% i koji sadrže najviše 7% dodanog šećera([[4]](#footnote-29081-4)) i/ili meda.

Kategorija III.

Svježi i prerađeni sirevi, koji sadrže najmanje 90% mliječnih sastojaka([[5]](#footnote-29081-5)).

Kategorija IV.

Sirevi koji sadrže najmanje 90% mliječnih sastojaka, isključujući Kategoriju III(5).

PRILOG II

Iznos potpore

1) EUR 18,15/100 kg za proizvode iz kategorije I;

2) EUR 16,34/100 kg za proizvode iz kategorije II;

3) EUR 54,45/100 kg za proizvode iz kategorije III;

4) EUR 138,85/100 kg za proizvode iz kategorije IV.

**[PRILOG III – PRILOG VI](dodatni/416144.pdf)**

PRILOG VII

Minimalni zahtjevi za plakat školskog mlijeka

Veličina plakata: A3 ili veći

Slova: 1 cm ili veća

Naslov: Potpora školskom mlijeku

Sadržaj: Uzimajući u obzir tip odgojno-obrazovne ustanove, plakat treba sadržavati najmanje sljedeći tekst:

»Naša [upisati ime odgojno-obrazovne ustanove], omogućuje svojim polaznicima konzumaciju mlijeka i mliječnih proizvoda subvencioniranih od strane Ministarstva poljoprivrede, ribarstva i ruralnog razvoja u sklopu mjere potpore školskom mlijeku.«

Preporuka je naglasiti nutritivne koristi mlijeka i mliječnih proizvoda za djecu kao i nutritivne smjernice.

Smještaj: Istaknuti na jasno vidljivom mjestu na glavnom ulazu u odgojno-obrazovnu ustanovu.

[[1](#footnote-29081-1-backlink)](1) Voćni sokovi se mogu upotrebljavati sukladno Pravilniku o voćnim sokovima i njima srodnim proizvodima namijenjenim za konzumaciju (»Narodne novine« br. 20/09 i 27/11).

[[2](#footnote-29081-2-backlink)](2) Za potrebe ove kategorije, šećer podrazumijeva proizvode navedene pod tarifnim brojem 1701 i 1702. Kod proizvoda obuhvaćenih ovom kategorijom, sladila se mogu upotrebljavati sukladno Pravilniku o prehrambenim aditivima (»Narodne novine« br. 62/10 i 62/11).

[[3](#footnote-29081-3-backlink)](3) Za potrebe ove kategorije, mliječni proizvodi s voćem moraju uvijek sadržavati voće, voćnu pulpu, voćnu kašu ili voćni sok. Za potrebe ove kategorije voće podrazumijeva proizvode navedene u Poglavlju 8. Kombinirane nomenklature. Voćni sok, voćna pulpa i voćna kaša mogu se upotrebljavati sukladno Pravilniku o voćnim sokovima i njima srodnim proizvodima namijenjenim za konzumaciju (»Narodne novine« br. 20/09 i 27/11).

[[4](#footnote-29081-4-backlink)](4) Za potrebe ove kategorije, šećer podrazumijeva proizvode navedene pod tarifnim brojem 1701 i 1702. Najveći dopušteni udio dodanog šećera od 7% uključuje i šećer dodan voću. Kod proizvoda obuhvaćenih ovom kategorijom, sladila se mogu upotrebljavati sukladno Pravilniku o prehrambenim aditivima (»Narodne novine« br. 62/10 i 62/11).

[[5](#footnote-29081-5-backlink)](5) Proizvodi obuhvaćeni ovom kategorijom moraju udovoljavati odredbama članka 2. točke 1. i 4, članka 3., članka 4. i članka 5. Pravilnika o mlijeku i mliječnim proizvodima (»Narodne novine« br. 20/09).

Pravilnik, NN 78/2011-1654